**D ô v o d o v á s p r á v a**

1. **Všeobecná časť**

Na rokovanie Národnej rady Slovenskej republiky poslanci Národnej rady Slovenskej republiky Tibor Bernaťák, Karol Farkašovský, Eva Smolíková, Dušan Tittel a Stanislav Kmec predkladajú návrh na vydanie zákona, ktorým sa mení a dopĺňa zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov.

Zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov upravuje platenie, vyberanie a vymáhanie úhrady za služby verejnosti poskytované Rozhlasom a televíziou Slovenska v oblasti rozhlasového vysielania a televízneho vysielania, tzv. koncesionárske poplatky. Podľa platnej úpravy tohto zákona sú ustanovené rôzne sadzby koncesionárskych poplatkov, ktoré platia týmto zákonom vymedzené fyzické a právnické osoby. Sadzba koncesionárskych poplatkov pre každú fyzickú osobu, ktorá je evidovaná dodávateľom elektriny ako odberateľ elektriny v domácnosti v odbernom mieste, pre spotrebu v byte alebo v rodinnom dome je 4,64 eura za každý aj začatý kalendárny mesiac, pričom tento zákon vymedzuje určité fyzické osoby, ktoré majú nárok na zníženie sadzby koncesionárskych poplatkov na polovicu, ako aj fyzické osoby,  ktoré sú oslobodené od povinnosti platiť koncesionárske poplatky.

Cieľom predkladateľov tejto novely zákona o úhrade za služby verejnosti poskytované Rozhlasom a televíziou Slovenska je oslobodiť od povinnosti platiť koncesionárske poplatky všetky fyzické osoby, ktoré podľa tohto zákona v súčasnosti platia koncesionárske poplatky v polovičnej sadzbe, t.j. 2,32 eura mesačne. Jedná sa o:

* poberateľov dôchodkových dávok (starobného dôchodku, predčasného starobného dôchodku, invalidného dôchodku, vdovského a vdoveckého dôchodku, a sirotského dôchodku), ktorí nemajú pravidelný príjem zo zárobkovej činnosti a nežijú v domácnosti s inou osobou s pravidelným príjmom zo zárobkovej činnosti,
* poberateľov dávky v hmotnej núdzi a osoby spoločne posudzované s poberateľom dávky v hmotnej núdzi.

Práve tieto fyzické osoby sú v mnohých prípadoch ohrozené rizikom chudoby, preto sa predkladatelia domnievajú, že požadovanie platiť koncesionárske poplatky aj v polovičnej sadzbe je od týchto fyzických osôb vzhľadom na možné negatívne sociálne dôsledky nevhodné. V dôsledku navrhovanej zmeny právnej úpravy všetky vyššie uvedené fyzické osoby zaznamenajú ročnú úsporu na platbách za koncesionárske poplatky v sume 27,84 eur ročne. Predkladatelia majú zato, že po oslobodení vyššie uvedených fyzických osôb od povinnosti platiť koncesionárske poplatky v polovičnej sadzbe dôjde k ďalšiemu miernemu zvýšeniu životnej úrovne týchto fyzických osôb.

Predpokladá sa, že predkladaný návrh zákona bude mať negatívne vplyvy na rozpočet verejnej správy vzhľadom na skutočnosť, že o spôsobený výpadok na výbere koncesionárskych poplatkov bude Rozhlasu a televízii Slovenska zrejme musieť byť zvýšený príspevok zo štátneho rozpočtu. Predkladaný návrh zákona má pozitívne sociálne vplyvy vzhľadom na oslobodenie dotknutých fyzických osôb od povinnosti platiť koncesionárske poplatky v polovičnej sadzbe čo ma pozitívny vplyv na hospodárenie ich domácnosti. Predkladaný návrh zákona nemá žiadne vplyvy na manželstvo, rodičovstvo a rodinu, vplyvy na podnikateľské prostredie, vplyvy na životné prostredie, a ani vplyvy na informatizáciu spoločnosti a služby verejnej správy pre občana.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Predkladaný návrh zákona je v súlade s právom Európskej únie.

1. **Osobitná časť**

**K Čl. I**

**K bodu 1**

Z dôvodu rozšírenia okruhu platiteľov podľa § 3 písm. a) oslobodených od povinnosti platiť úhradu aj o všetky osoby uvedené v § 6 ods. 3 sa navrhuje zmena doterajšieho znenia § 5 ods. 1. V úvodnej vete § 5 ods. 1 sa ustanovujú spoločné podmienky pre písm. a) až c). V písm. a) až c) sa ustanovujú tri rôzne kategórie platiteľov podľa § 3 písm. a), ktorí sú oslobodení od povinnosti platiť úhradu.

Platitelia podľa § 3 písm. a), ktorí boli oslobodení od povinnosti platiť úhradu podľa doterajšieho znenia § 5 ods. 1 sa uvádzajú v § 5 ods. 1 písm. a).

Platitelia podľa § 3 písm. a), ktorí boli podľa doterajšieho znenia zákona uvedený v § 6 ods. 3 písm. a) sa uvádzajú v § 5 ods. 1 písm. b).

Platitelia podľa § 3 písm. a), ktorí boli podľa doterajšieho znenia zákona uvedený v § 6 ods. 3 písm. b) sa uvádzajú v § 5 ods. 1 písm. c).

**K bodu 2**

Z dôvodu presunu všetkých platiteľov podľa § 3 písm. a), ktorým sa v zmysle doterajšieho znenia § 6 ods. 3 znižovala sadzba úhrady na polovicu do § 5 ods. 1 písm. b) a c) sa navrhuje vypustenie doterajšieho § 6 ods. 3 ako aj obsahovo naviazaného nasledujúceho ods. 4 a príslušných poznámok pod čiarou.

**K bodu 3 až 9**

Legislatívno-technické úpravy textu a vnútorných odkazov zákona v dôsledku zmien podľa bodu 1 a 2 tohto návrhu zákona.

**K bodu 10**

Navrhuje sa prechodné ustanovenie, ktorým sa zabezpečuje, že všetci platitelia, ktorých vyberateľ úhrady evidoval do 31. decembra 2019 s nárokom na zníženie sadzby úhrady na polovicu, nemusia vyberateľovi úhrady na vznik nároku na oslobodenie od povinnosti platiť úhradu od 1. januára 2020 opätovne oznámiť ani preukázať skutočnosť, ktorá bola rozhodujúca na určenie sadzby úhrady na polovicu; t.j. k oslobodeniu od povinnosti platiť úhradu u všetkých týchto osôb dochádza nadobudnutím účinnosti tohto návrhu zákona.

**K Čl. II**

S ohľadom na predpokladanú dĺžku legislatívneho procesu a praktické dopady tohto návrhu zákona sa navrhuje účinnosť zákona na 1. január 2020.

**DOLOŽKA**

**vybraných vplyvov**

**A.1. Názov materiálu:**

Návrh zákona, ktorým sa mení a dopĺňa zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov.

Termín začatia a ukončenia PPK: bezpredmetné.

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Negatívne | Žiadne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu  regulačného zaťaženia? |  |  | x |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  |  | x |
| – rovnosť príležitostí a rodovú rovnosť a vplyvy na zamestnanosť |  |  | x |
| 4. Vplyvy na životné prostredie |  |  | x |
| 5. Vplyvy na informatizáciu spoločnosti |  |  | x |
| 6. Vplyvy na služby verejnej správy pre občana |  |  | x |
| 7. Vplyvy na manželstvo, rodičovstvo a rodinu |  |  | x |

**A.3. Poznámky**

Predpokladá sa, že predkladaný návrh zákona bude mať negatívne vplyvy na rozpočet verejnej správy vzhľadom na skutočnosť, že o spôsobený výpadok na výbere koncesionárskych poplatkov bude Rozhlasu a televízii Slovenska zrejme musieť byť zvýšený príspevok zo štátneho rozpočtu. Predkladaný návrh zákona má pozitívne sociálne vplyvy vzhľadom na oslobodenie dotknutých fyzických osôb od povinnosti platiť koncesionárske poplatky v polovičnej sadzbe čo ma pozitívny vplyv na hospodárenie ich domácnosti.

**A.4. Alternatívne riešenia**

Bezpredmetné

**A.5. Stanovisko gestorov**

Bezpredmetné

**DOLOŽKA ZLUČITEĽNOSTI**

**návrhu zákona s právom Európskej únie**

1. **Navrhovateľ zákona:** poslanci Národnej rady Slovenskej republiky Tibor Bernaťák, Karol Farkašovský, Eva Smolíková, Dušan Tittel a Stanislav Kmec.
2. **Názov návrhu zákona:** Návrh zákona, ktorým sa mení a dopĺňa zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov.

**3. Predmet návrhu zákona:**

a) nie je upravený v primárnom práve Európskej únie,

b) nie je upravený v sekundárnom práve Európskej únie,

c) nie je obsiahnutý v judikatúre Súdneho dvora Európskej únie.

Vzhľadom na to, že predmet návrhu zákona nie je upravený v práve Európskej únie, je bezpredmetné vyjadrovať sa k bodom 4. a 5.